
I Jesu Navn! Saa er jeg nu, efter Guds naadige Raadslutning, og min
kjere Herres Foranstaltning, uværdigen forfremmet til Herredsfoged og
Dommer over dette Folk. Den store Verdens Dommer give mig Viisdom,
Retfærdighed og Velsignelse til at bestyre saadant mit svare Embede!
"Hver Mands Dom kommer af Herren." Ordspr. 29,26.

Det er ikke godt, at Mennesket er ene. Saasom jeg nu er istand til at
føde en Kone, borde jeg vel see mig om efter en Medhjelp. Præstens
Datter i Vejlbye har en god Berømmelse af alle dem, der kjende hende.
Hun har siden hendes salig Moders Død med megen Forstand og
Sparsommelighed bestyret Huset. Og da der ikke ere flere Børn, end
hende og Studenten, kan hun vente en god Skilling, naar den Gamle
engang falder af.

Morten Bruus fra lngvorstrup var her idag, og vilde forære mig en feed
Kalv; men jeg ihukom Mose Ord: "Forbandet være hver den, som tager
Gaver." - Han er et Menneske, som haver Lyst til Rettergang; en stor
Pranger og en stor Praler; jeg vil Intet have med ham at skifte;
undtagen naar jeg sidder for ham i Dommersædet.

Jeg har nu raadført mig med Gud i Himmelen, og dernæst med mit eget
Hjerte; og tykkes mig klarligen, at Jomfrue Mette Qvist var det eneste
Menneske, med hvem jeg vilde leve og døe. Men dog vil jeg i Stilhed
give Agt paa hende endnu nogen Tid. Skjønhed er bedragelig, og
Dejlighed er en forfængelig Ting. Ellers er det baade vist og sandt,
hun er det faureste Kvindfolk, jeg har seet i alle mine Dage.

Den Morten Bruus er mig ret en modbydelig Person - jeg veed neppe selv
hvorfor; men naar jeg seer ham, rinder mig Noget, ligesom en slem Drøm,
isinde; men saa dunkelt og utydeligt, at jeg ikke engang kan sige, om
jeg nogensinde haver drømt om ham. Kan og være, det er en Slags
Ahnelse. Han kom her igjen, for at tilbyde mig et Par Mohrenkopper -
herlige Dyr, og for Røverkjøb! Men just dette slog mig: jeg veed, at
han har stykket dem sammen for 70 Daler; det samme vilde han lade mig
dem for, og magede ere de 100 Daler værd mellem Brødre. Er det ikke
ogsaa paa en Maade Bestikkelse? Han har sikkerlig igjen en Proces
isigte - jeg vil ikke have hans Mohrenkopper.

Idag var jeg i Besøg hos Præsten i Vejlbye. Det er vist en gudfrygtig
og brav Mand; men myndig og opfarende: han taaler ingen Modsigelse; og
knap tillige paa Skillingen, det er han. Der var just en Bonde hos ham,
og vilde have Afslæt paa sin Tiende. Manden er en Filur; thi hans
Afgivt kan ikke være for høj; men Hr. Søren talte ham til, saa en Hund
ikke skulde tage et Stykke Brød af ham; og jo mere han skjændte, jo
hidsigere blev han selv. Naa, Herre Gud! ethvert Menneske har sin Fejl.
Han mener dog intet Ondt dermed; thi strax efter befalede han sin
Datter, at give Manden et Stykke Smørrebrød og et Glas godt Øl. - Det
er en særdeles beleven og vakker Pige. Hun hilsede mig saa venligt og
ærbart, at mit Hjerte ret bevægede sig; og jeg ikke var istand til at
sige hende et Ord - Min Avlskarl har tjent der i tre Aar: jeg skal dog
saa listelig udforske ham, hvorledes hun er imod Folkene, samt hvad han
ellers monne vide om hende. Af Tyendet faaer man ofte den sikkreste
Underretning.

Hillemænd! Rasmus Avlskarl fortæller mig, at denne Morten Bruus engang
for ikke længe siden har bejlet i Vejlbye Præstegaard; men fik Nej.
Præsten syntes godt nok derom, for Manden er riig; men Datteren vilde
paa ingen Maade. Hr. Søren skal vel have talt hende haardelig til i
Begyndelsen; men siden, da han saae, det var hende saa meget imod, fik
hun alligevel sin Villie. Af Hovmodighed var det ikke - siger Rasmus -
for hun er ligesaa ydmyg, som hun er god; og hun vil meget vel vedgaae,
at hendes egen Fader er bondefød, saavelsom Bruusen.

Nu veed jeg, hvad Ærende de Ingvorstrup Mohrenkopper havde her i
Rosmus: de skulde trække Dommeren ud fra Retfærdighedens lige Vej. Ole
Andersens Tørveskifte og Eng - Den Pære var fuld vel det Æble værd;
Nej, nej, min gode Mortenl Du kjender ikke Erik Sørensen. "Du skalt
ikke bøje den Fattiges Ret."

Hr. Søren fra Vejlbye var her en liden Visit i Formiddags. Han har
bekommet sig en nye Kudsk, Niels Bruus, Broder til Manden paa
lngvorstrup. Den Samme er formeentligen doven og dertil næsviis og
kjephøj. Præsten vilde have ham afstraffet og sat i Hullet; men mangler
de nødvendige Vidner. jeg raadede ham, at han skulde see til, at skille
sig ved Karlen eller og slide sig igjennem med ham til Flyttedag. l
Førstningen svarte han mig noget fuus; men da han hørte mine Grunde,
gav han mig Ret; ja takkede endog for mine Gode Raad. Han er en hidsig
Mand, men ikke slem at tale tilrette, naar han faaer Tid at summe sig.
Saa skiltes vi ad som gode Venner. Om Jomfrue Mette blev ikke talet et
Ord.

jeg har tilbragt en meget behagelig Dag i Vejlbye Præstegaard. Hr.
Søren var ikke hjemme, da jeg kom; men Jomfrue Mette tog saare venlig
imod mig. Hun sad og spandt, som jeg traadte ind ad Døren; og det
forekom mig, at hun blev ganske rød i Ansigtet. Det var artigt nok,
hvorlænge det varede inden jeg kunde hitte paa Noget at tale om.

Naar jeg sidder i Retten, mangler jeg aldrig hvad jeg skal sige; og
naar jeg har en Skjelm i Forhør, leder jeg ikke længe om Qvæstioner;
men foran dette fromme, uskyldige Barn stod jeg saa sloten, som en
Hønsetyv. Endelig fandt jeg paa at snakke med hende om Ole Andersens
Proces, om hans Tørveskifte og hans Eng; men jeg veed ikke, hvorledes
det kom sig, at Discoursen gik over fra Engen til Blomster. Og tog saa
det ene Ord det andet om Roser og Violer og Tusindfryd, indtil hun fik
mig med ud i Haugen, for at besee hendes Blomsterflor. Dermed gik Tiden
hen, til Hr. Søren kom hjem; og saa gik hun i Kjøkkenet; og kom ikke
igjen, før hun med det samme frembar Aftensmaden. - just som hun
traadte ind ad Døren, siger Præsten til mig: "det var vel heller ikke
for tidligt, om I nu ogsaa tænkte paa at indtræde i den hellige
Ægtestand." (Vi havde nemlig siddet og discoureret om det prægtige
Bryllup, som nyligen var holdet paa Høgholm). Da blev jomfrue Mette
atter saa rød som et dryppende Blod. Hendes Fader smidskede, og sagde:
"Man kan see paa Dig, min Datter! at Du har staaet for Skorstenen."

Jeg har lagt den gode Mands Formaning paasinde, og skal det ej heller
vare længe, inden jeg i Guds Navn vil tage hen og bejle; thi jeg anseer
Faderens Ord som et forblommet Vink, at han gjerne vilde have mig til
Svigersøn. Og Datteren - hvorfor mon hun blev saa rød? jeg tør jo vel
tage det for et godt Tegn.

Saa beholder nu den fattige Mand sit Tørveskifte og sin Eng; men den
Rige er visselig bleven mig saare gram. Førend Dommen blev oplæst, stod
han og skottede ret saa haanlig hen til den arme Ole Andersen. Ved de
Ord: "thi kjendes for Ret" saae han sig om til alle Sider, og griinte
saa lumskelig, som om han var ganske vis paa Sejren. Og det var han
sikkerlig, thi jeg veed, han har ladt sig forlyde med: "det var
taabeligt, den Stodder vilde tænke paa at vinde fra ham." Det skedte
dog alligevel. - Da han havde hørt Dommen, kneb han Øjnene og Lipperne
sammen, og blev i sit Ansigt som en kalket Væg. Men han tvang sig og
sagde, idet han gik ud, til sin Vederpart: "tillykke med Handelen, Ole
Andersenl Den Tørvepyt skal ikke gjøre mig fattig; de Ingvorstrups
Stude faae vel det Høe, de kunne æde." - Jeg hørte ham udenfor skoggre,
og, medens han reed bort, slaae Skrald paa Skrald med sin Pidsk, saa
det gav Gjenlyd i Skoven. - Det er tungt nok at være Dommer. For hver
Kjendelse, Man afsiger, kan Man regne paa en Fjende mere. Ak ja! naar
vi endda kunne beholde Samvittigheden til Ven! "Fordrager Sorg for
Samvittighedens Skyld!"

Den Dag igaar har været den allerglædeligste i mit Liv; da stod mit
Jagilde i Vejlbye Præstegaard. Min tilkommende Svigerfader talte over
de Ord: "jeg har givet min Pige i din Barm." 1ste Mos. Bog 16,5. Han
lagde det ret bevægeligt ud, hvorlunde han nu vilde overdrage mig sin
kjereste Skat her paa jorden, og at jeg for alle Ting maatte være god
imod hende (Det vil jeg, saa sandt hjælpe mig Gud!) - Ikke havde jeg
troet, at den alvorlige, ja moxen barske Mand havde endda været saa
blød: Taarerne stode ham tilsidst i Øjnene, og hans Læber bævede, som
naar En vil holde sig for at græde. Min Kjereste græd som et Barn,
fornemmelig da han kom til at tale om hendes salige Moder. Og da han
saa sagde de Ord: "Fader og Moder skal forlade Dig; men Gud skal blive
hos Dig," da brast ogsaa jeg i Graad - jeg tænkte paa mine egne kjere
Forældre, dem Gud forlængst har taget til sig i de evige Boliger; men
dog siden saa naadigen sørget for mig fattige Barn.

Da Trolovelsen var forbi, fik jeg af min søde Kjereste det allerførste
Kys. Gud glæde hendes Sjæl! hun elsker mig overmaade.

Overborde gik det meget lystigt til. Der var indbuden mange af den
salig Kones Slægtninge; paa hans Side ingen; thi de ere kun faae og
langt ude, og boe heelt oppe ved Skagen. Der blev hverken sparet paa
Viin eller Mad, og efter Bordet blev dygtig dandset, hartad til den
klare Dag. Præsten fra Lyngbye, han fra Aalsøe og han fra Hyllested
vare ogsaa nærværende; denne blev saa besværet, at han maatte ledes
tilsengs. Min tilkommende Svigerfader drak ogsaa vældigt; men det var
aldrig at kjende paa ham, for han er stærk, som en Kæmpe, og kunde
gjerne drikke alle Herredets Præster under Bordet. jeg mærkede vel, at
han ogsaa vilde havt sin Plaseer med at faae mig lidt snurrende; men
jeg tog mig iagt - over alt dette er jeg slet ingen Elsker af stærk
Drik.

Om sex Uger skal vort Bryllup være. Gud give dertil sin rige
Velsignelsel

Det var ret slemt, at min tilkommende Svigerfader skulde faae denne
Niels Bruus i sit Brød. Det er en studsig Krabat; en værdig Broder til
ham paa Ingvorsttup. Han skulde have sin Løn, og saa lad Porten slaae
ham! langt hellere end at smøre sine Fingre paa saadan en Æsel. - Men
den gode Præst er saa hidsig og paastaaende; og to haarde Stene male
ikke godt. Han vil absolut, at Niels skal tjene sin Tjeneste ud; og det
er jo dog ikke Andet, end daglig Ærgrelse. - Forleden Dag gav han ham
en Kindhest; hvorpaa Karlen truede: "at han nok skulde faae den
betalt;" men det var Altsammen under fire Øjne. jeg har havt ham for
mig, og baade formanet og truet ham. Han svarede mig saa godt som slet
Intet - der er Ondt i ham. Ogsaa min Kjereste har bønfaldet sin Fader
om at skille sig ved ham; men derom vilde han Intet høre. jeg veed
snart ikke, hvorledes det vil gaae, naar hun nu drager til mig; for hun
sparer den Gamle megen Fortred, og veed nu paa saadan en god Maade at
jevne alle Ting. - Hun vil sikkerlig blive mig en elskelig Hustrue; "et
Viintræe trindt omkring mit Huus."

Ilde gik det, og vel var det; nu er Niels selv løbet sin Vej. Min kjere
Svigerfader er saa vred, som en Tydsker; men jeg glæder mig saa stille
over, at han saaledes har sluppet dette slette Menneske. Rigtig nok vil
Bruusen ved given Lejlighed sagtens see at revangere det; men vi har jo
Lov og Ret i Landet, og Retten giver os Alle nok. - Præsten havde sat
Niels til at grave et Stykke ude i Haugen. Som han kommer ud og vil see
til ham, staaer han ret magelig og hviler sig paa Spaden, og knækker
Nødder, som han har plukket derude; men Intet haver han bestilt.
Præsten bruger Mund paa ham; han svarer studs, at han ikke er stædt for
Podemester. Hvorpaa han faaer et Par Munddaske, og dermed slænger han
Spaden, og skjælder grovelig igjen. Den Gamle bliver nu som Ild, griber
Spaden, og giver ham dermed nogle Drag - det skulde han ikke have
gjort; thi en Spade er et slemt Vaaben at slaae med, allerhelst i
Vrede, og for en haandfast Mand. Skjelmen lader sig først dumpe, som
han var død; men da Præsten bliver bange og rejser ham op, springer han
selv ud over Gjerdet, og dermed hen ad Skoven til. Saaledes haver min
Svigerfader selv fortalt mig denne ubehagelige Historie. - Min Kjereste
er dog herover sær urolig: hun er bange, han skal hævne sig paa een
eller anden Maade, gjøre Creaturene Fortred; ja, maaskee stikke Ild paa
Gaarden. Med Guds Hjælp! det har ingen Nød.

Kun trende Uger til, saa skal jeg føre min søde Kjereste, som Kone, ind
udi mit Huus. Hun har allerede været her og taget Alt i Øjesyn, baade
ude og inde. Hun var saare vel tilfreds, og roste vor Orden og Penhed.
Det Eneste, hun beklagede, var dette, at hun skulde forlade sin Fader;
og vist nok vil han savne hende. Dog skal jeg gjøre hvad jeg kan, for
at erstatte ham sit Tab: jeg vil bytte med ham, og han skal faae min
egen gode Moster Gjertrud igjen. Hun er en dygtig Kvinde i et Huus, og
rørig nok endnu for hendes Alder.

Min Kjereste er ret en Engel; det siger ogsaa alle Mennesker - jeg
bliver vist en lyksalig Mand - Gud alene Æren!

Underligt nok, hvor den Knegt har forstukket sig! eller om han skulde
være rømt ud af Landet! I al Fald er det en fortredelig Historie: der
mumles Allehaande blandt Folk. Bagvaskelser kan jeg troe, der har sin
oprindelse fra lngvorstrup. Imidlertid var det slemt, om de skulle
komme min Svigerfader for Øre. Havde han dog hellere fulgt mit Raad! Et
Menneskes Vrede udretter ikke det, som godt er for Gud. Men jeg er kun
læg Mand, og tør ikke fordriste mig til at irettesætte en Guds Ords
Tjener; tilmed han er saa meget ældre end jeg. Nu, jeg vil haabe, at
den Snak falder hen af sig selv. - Imorgen kommer jeg til Vejlbye, og
skal da fornemme, om han har hørt Noget til Sladderen.

De nye Armbaand, jeg har faaet fra Guldsmeden ere meget smukke, og
ville vist nok glæde min hjertenskjere Mette; naar de blot kunne passe
hende; thi Maalet blev taget saa lønligt og i Flast med et Græsstraae.
- Moster vil faae Ære for Sengen; Fryndserne ere særdeles kjønne.

Min kjere Svigerfader var ganske nedslagen og ilde tilmode - jeg har
aldrig set ham saadan tilforn. Tjenstagtige Aander har desværre
forebragt ham det dumme Rygte, som nu er almindelig Folkesnak her i
Egnen. Bruusen har yttret sig med: "at Præsten skulde skaffe hans
Broder tilveje, om han saa skulde grave ham op af jorden." Kan være han
ligger i Skjul paa Ingvorstrup - borte er han, og Ingen har siden hørt
eller seet Noget til ham. Min stakkels Kjereste græmmer sig alt for
meget; hun plages af Ahnelser og svare Drømme.

Gud see i Naade til os Alle! jeg er saa betagen af Skræk og Bedrøvelse,
at jeg neppe er istand til at føre Pennen. Vel Hundrede Gange er den
falden mig af Haanden. Mit Hjerte er saa bespændt, og mine Tanker saa
tvivlraadige, at jeg hartad ikke veed, hvor jeg skal begynde. Det
tykkes mig Altsammen at være kommen i et eneste Øjeblik ligesom et
Tordenskrald. Tiden er aflave for mig; Aften og Morgen er eet; den hele
gruelige Dag et hurtigt Lynglimt, som haver afbrændt i Grunden mine
Ønskers og Forhaabningers stolte Huus. En ærværdig Guds Mand, min
Kjerestes Fader i Baand og Fængsel! og det som en Morder og Misdæder!

- Kun dette ene Haab har jeg tilbage, at han endda maatte være
uskyldig; men desværre! det er kun et Halmstraae for den skibbrudne. En
svar Mistanke hviler paa ham - og det at jeg, jeg Elændige skal være
hans Dommer! Og Datteren, hans Datter min forlovede Brud! - Herre, min
Frelser! forbarme Dig over os! - jeg formaaer ikke mere.

Det var igaar den ulykkelige Dag! - vedpas en halv Time før Solen stod
op, at Morten Bruus kom her i Gaarden, og havde med sig Indsidder Jens
Larsen af Vejlbye, samt Hyrdens Enke og hendes Datter ibidem. - Morten
Bruus sagde til mig: at han havde Præsten i Vejlbye stærkt mistænkt for
at have slaget hans Broder ihjel. jeg svarte ham, at jeg vel havde hørt
den samme Snak, men anseet den for en taabelig og ondskabsfuld
Opdigtelse, saasom Præsten selv havde forsikkret mig, at Karlen var
Iøbet sin Vej. "Om saa var" sagde han, "at Niels vilde rømme, havde han
nok kommet til mig først, og ladet mig det vide; men at det forholder
sig ganske anderledes, det kunne disse gode Folk vidne, og derfor beder
jeg, at l paa Embedsvegne vil forhøre dem." - "Betænk jer vel!" siger
jeg "betænk jer vel, min kjere Bruusl og ligesaa l andre gode Folk!
inden I beskylde en hæderlig og uberygtet Præst og Sjælesørger! kunne I
intet bevise, hvorpaa jeg storligen tvivler, kan det komme jer dyrt at
staae." -"Præst eller ikke Præst" raabte Bruusen, "der staaer skrevet:
du skal ikke slaae ihjel! der staaer ogsaa skrevet: Øvrigheden bærer
ikke Sværdet forgjæves. Vi har jo Lov og Ret i Landet; og en Morder kan
ikke undgaae sin Straf, om han saa havde Stiftamtmanden til Svigersøn."
Jeg lod som jeg ikke mærkede Finten, og sagde: "Velan! det skee, som I
ville! Hvad veed I, Kirsten Madsdatterl om den Sag, hvorfor Morten
Bruus beskylder eders Præst? Siig nu den rene Sandhed, saaledes som I
ville forsvare for den Alvidendes Domstoel, og som I det siden med
Lovens Eed skulle bekræfte!" Og gav hun da følgende Forklaring: Den
Dag, paa hvilken der sagdes, at Niels Bruus var rømt af Præstegaarden,
var hun lidt over Middag med sin Datter Else gaaet forbi Præstens
Hauge. Som de komme omtrent midt for Steendiget, der gaaer Østen om
samme, høre de Een kalde paa Else. Det var Niels Bruus, som stod
indenfor Hesselhækken, og som nu bøjede Grenene lidt tilside, og
spurgte Else, om hun vilde have nogle Nødder. Hun tog da mod en
Haandfuld, og spurgte, hvad han bestilte der. Han svarede, at Præsten
havde befalet ham at grave, men den Bestilling havde han ikke isinde at
tage sig saanær, han vilde hellere plukke Nødder. I det samme hørte de
en Dør lukkes op inde ved Huset, og Niels sagde: "pas paa! nu faae vi
en Skjændepræken!" Straks efter havde de hørt - see kunde de Intet, for
Diget var for højt og Hækken for tæt - hvorledes de skjændtes, og blev
den Ene ikke den Anden noget Ord skyldig. Tilsidst havde de hørt
Præsten raabe: "jeg skal slaae din Hund, Du skal ligge død for mine
Fødder!" hvorpaa det kladskede, to eller tre Gange, som naar Een faaer
Munddaske. Saa havde Niels skjældet Præsten for en Bøddelknegt og en
Kjeltring. Dertil havde Præsten slet Intet svaret, men derimod hørte de
to dumpe Slag, saae tillige Bladet af en Spade og noget af Skaftet to
Gange svinges over Hækken; men den der svingede Spaden kunde de ikke
see for Hegnets Højde og Tæthed. Dermed var Alt stille inde i Haven;
men de (Hyrdeenken og hendes Datter) vare blevne bange og underlig
tilmode, og saa gangne i Marken til Creaturene. Selvsamme Forklaring
som Moderen, gav ogsaa Datteren. Jeg spurgte dem, om de ikke havde seet
Niels Bruus komme ud af Haugen; hvilket de Begge benægtede, skjøndt de
ofte havde seet sig tilbage.

Alt dette stemmede aldeles med Præstens Beretning til mig; og at de
ikke havde seet Karlen komme ud af Haugen, var rimeligt nok, da han til
den søndre Side havde ligesaa nær til Skoven, hvorhen Præsten sagde,
han havde taget Coursen.

Jeg erklærede nu Morten Bruus, at det aflagte Vidnesbyrd Intet beviste
om det formeentlige Mord, allerhelst som Præsten havde frivillig
fortalt mig hele Sagen, ganske som Kvinderne nu havde fremsat den.
Hertil smilte han bittert, og bad mig blot afhøre det tredie Vidne;
hvilket jeg nu og gjorde. - Jens Larsen forklarede: at han en Aften
meget silde (men saavidt han mindede var det ej samme Aften efter at
Niels Bruus var rømt, men den næste) var gaaen hjem fra Tolstrup, og
gaaet ad den sædvanlige Gangstie Østen om Præstens Hauge. Derinde havde
han hørt Lyden af En som grov. I første Øjeblik var han vel bleven
noget bange; men da det var klart Maaneskin, besluttede han sig dog til
at ville see, hvo det var, som kunde have at bestille i Haven paa
saadan Tid. Han havde da sat sine Træskoe, var klavret op paa Diget, og
med Hænderne gjort sig et lidet Kikhul gjennem Hækken. Her saae han da
Præsten i sin daglige Sloprok og med sin hvide Bomulds-Nathue paa
Hovedet, staae og glatte jorden efter med en Spade; men andet saae han
ikke. Da Præsten i det samme havde vendt sig pludselig om, som om han
havde fornummet Nogen, var Vidnet bleven bange, havde ladet sig i en
Hast glide ned ad Diget, og var ligesaa hastig løbet hjem.

Skjøndt det rigtignok var mig paafaldende, hvad Præsten kunde foretage
sig saa silde i Haugen, fandt jeg dog endnu intet Besynderligt til at
vække Mistanke om det imputerede Mord; hvilket jeg og sagde Klageren,
med alvorlig Formaning: ej alene at tage Beskyldningen tilbage; men
ogsaa offentlig at erklære det omløbende Rygte for ugrundet, og tillige
at fralægge sig selv enhver Andeel i Samme. Dertil svarede han: "ikke
før jeg seer, hvad Præsten har gravet ned i sin Hauge." - "Da," svarede
jeg: "turde det være for silde, og I sætter da eders Ære og Velfærd paa
farligt Spil." "Det skylder jeg min Broder," svarte han: "og jeg venter
af vor lovlige Øvrighed, at den ikke nægter mig Rettens Hjælp og
Bistand." - Saadan Opfordring var jeg nødt til at følge.

Jeg drog da, tilligemed Klageren og Vidnerne, til Vejlbye med et saare
beknyt Sind, mindre af Frygt for at finde den omhandlede Rømningsmand i
Haugen, end af Bekymring over den Skræk og Ærgrelse, Præsten og min
Kjereste derved vilde foraarsages. Underveis tænkte jeg blot paa, at
lade Bagvaskeren føle Lovens hele Strænghed. Ak! Du milde Himmel! der
forestod mig den grueligste Opdagelse.

Først vilde jeg have taget Præsten afsides, for at forberede ham, og
derved give ham Tid til at fatte sig, og vorde Herre over sit Sind; men
Morten Bruus forekom mig; thi, som jeg kjørte ind ad Gaarden, jog han
paa sin Hest mig forbi og lige hen for Døren, og, som Præsten aabnede
Samme, raabte han: "Folk sige, at l har slaget min Broder ihjel, og
gravet ham ned i eders Hauge; her kommer jeg med Herredsfogeden for at
lede efter ham!" Præsten blev over denne Tiltale saa forbløffet, at han
ikke kunde mæle et Ord, forinden jeg sprang af Vognen, og sagde til
ham: "I hører nu Beskyldningen, og det uden Omsvøb; jeg nødes til paa
Embeds Vegne, at gjøre denne Mands Begjæring fyldest; og fordrer nu
eders egen Ære, at Sandheden kommer for en Dag, og Munden stoppes paa
Bagvaskelsen." - "Det er haardt nok," sagde han da: "at en Mand i min
Stand skal tvinges til at afvælte saadan gruelig Beskyldning; men kom
kun! min Hauge og mit hele Huus staaer Eder aabent!" - Vi gik nu ind
gjennem Stuehuset og ud i Haugen. Der mødte os min Kjereste, der blev
forskrækket ved at see Bruusen. jeg hvidskede hastelig til hende: "Vær
kun rolig, mit Hjerte! gak ind, og ængst jer ej! eders Fjende iler sin
egen Fordærvelse imøde!"

Morten Bruus gik nu foran Øster hen i Haugen til Tornehækken; vi Andre
bagefter, tilligemed Præstens Folk, hvem han selv havde ordret at komme
med Spader og Grebe. Klageren stod Noget og saae sig omkring, indtil vi
havde naaet ham. Da pegte han paa et Sted, og sagde: "her seer ud til
at være gravet for ikke længe siden; her maae vi ledel" - "Grav!"
raabte Præsten vredt. Folkene grove, og Bruus, som syntes, det gik ikke
hurtigt nok, rev Spaden fra een af Folkene, og arbejdede med lvrighed.
Da de vare komne et Par Spadeslag ned, var Grunden saa fast, at Man
tydeligen saae, her ikke havde været gravet for nylig - maaskee ikke i
mange Aar. Vi glædede os Alle - paa Een nær - og Præsten allermeest;
han begyndte allerede at triumphere over sin Anklager, og sagde
spottende til ham: "fandt l Noget, l Æreskjænder?" Denne svarte ham
ikke; men, efterat have betænkt sig et Øjeblik, raabte han: "Jens
Larsen! hvor var det, l saae Præsten staae og grave?" Jens Larsen havde
hidtil, medens der blev gravet, staaet med foldede Hænder og seet paa
Arbejdet. Ved Bruusens Tiltale vaagnede han op som af en Drøm, saae sig
lidt omkring, og pegede derpaa hen til en Krog i Kvarteret, en tre til
fire Favne fra det Sted, vi stod. "Der tykkes mig det var!" sagde han.
- "Hvad siger Du, jens?" raabte Præsten vred: "naar har jeg gravet?"
Uden at agte herpaa, kaldte Morten Bruus Folkene hen til den angivne
Krog. Her laae nogle visne Kaalstokke, Grene og andet Skrupperie, som
han først røddede afvejen. Gravningen begyndte atter.

Jeg stod ret rolig og veltilfreds og talede med Præsten om denne Sag,
og den Straf, til hvilken Klageren havde gjort sig skyldig, da een af
Karlene raabte: "Jesus Kors!" Vi saae derhen - en Hattepul var kommen
tilsyne. "Her finde vi nok den, vi lede efterl" skreeg Bruus: "det er
Niels's Hat, den kjender jeg."

Da var det mig, som om alt mit Blod blev til Iis; mit hele Haab blev
med eet slaget til Jorden. "Grav! grav!" raabte den skrækkelige
Blodhævner, idet han selv anstrængede sig af alle Livsens Kræfter. -
Jeg saae til Præsten; han var bleg som et Lig; men hans Øjne vidt
opspilede og ufravendt hæftede til det rædselfulde Sted. - Atter et
Skrig; en Haand ligesom strakte sig op af jorden mod de Gravende.
"See!" raabte Bruus: "han rækker efter mig; ja bie lidt, Broder Niels!
Hævn skal Du faael" - Snart var hele Liget udgravet - det var virkelig
den Savnede. Hans Ansigt var ikke ganske kjendeligt, da det var begyndt
at gaae i Forraadnelse og Næsebenet desforuden knuset og fladtrykt; men
alle hans Klæder, lige til Skjorten med hans udsyede Navn, kjendtes
strax af alle hans Medtjenere; endogsaa en Blyring i det venstre Øre
vedkjendtes alle de Omstaaende som Niels Bruuses, den han i nogle Aar
bestandig havde baaret.

"Naa Præst!" raabte Morten Bruus: "kom nu, og læg Haand paa den Døde,
om I tør!" - "Almægtige Gudl" sukkede Præsten, og slog sine Øjne
ivejret: "Du est mit Vidne, at jeg er uskyldig: slaget ham har jeg; men
ikke anderledes, end at han kunde løbe sin Vej; slaget ham har jeg; det
maae jeg nu bitterligen angre; men hvo der har begravet ham, det
kjender den Alvidende." - "Jens Larsen kjender det ogsaal" raabte
Bruusen: "og kanskee der findes end flere. - Hr. Herredsfogedl I kommer
vel ogsaa til at forhøre Irans Tjenestefolk; men først venter jeg, at I
ville sætte denne Ulv i Faareklæder i sikker Forvaring."

Ak, Du Fredsens Gud! jeg turde jo nu ikke længere tvivle; Sagen var alt
for aabenbar; men jeg var nærved at synke i jorden af Skræk og Afskye.
jeg vilde just sige Præsten, at han maatte berede sig paa at gaae i
Fængsel, da han selv tiltalte mig - han var bleg og skjælvede som et
Espeløv. "Skinnet er imod mig;" sagde han: "thi dette er et Værk af
Djævelen og hans Engle. Dog lever endnu Een, som vel skal bringe min
Uskyldighed for Dagen - kom, Hr. Herredsfoged! i Baand og Lænker vil
jeg vente paa hvad han haver besluttet over mig arme Synder. Trøst min
Datter! og tænk paa, at det er eders Fæstemøe!" - Neppe havde han sagt
dette, før jeg hørte et Skrig og et Fald bag ved mig - det var min
Kjereste; hun laae der daanet paa jorden - Gud give, vi havde ligget
Begge saaledes, og aldrig opvaagnet meer! jeg løftede hende ivejret, og
tog hende paa mine Arme - jeg tænkte, hun var død; men Faderen rev
hende fra mig, og bar hende ind; og lige med det samme blev jeg atter
kaldt hen til den Dræbte, for at besigtige et Saar i hans Hoved; som
vel ikke var dybt; men dog havde knækket Hjerneskallen, og kjendeligen
viste sig at være bibragt ved en Spade, eller et saadant sløvt Redskab.

Vi gik derpaa Alle ind i Huset. Min Kjereste var da kommen til sig selv
igjen. Hun fløj om min Hals, og besvoer mig ved Gud og alt hvad helligt
var: at jeg dog maatte frelse hendes Fader af denne store Nød, og bad
mig dernæst, for vor Kjerligheds Skyld, at hun maatte følge ham i
Fængslet, hvilket jeg ogsaa tilstod hende. Jeg fulgte dem selv til
Grennaae; men Herren veed, hvorledes jeg var tilmode. Ingen af os haver
talet et Ord paa hele denne sørgelige Rejse. jeg skiltes fra dem med et
sønderknuset Hjerte.

Liget er lagt i en Kiste, som Jens Larsen havde staaende til sig selv;
og imorgen vorder det ærligen begravet paa Vejlbye Kirkegaard.

lmorgen afholdes det første Tingsvidne. Gud styrke mig elændige
Menneskel

Gud give, jeg aldrig havde opnaaet den bedrøvelige Post, jeg Daare saa
ivrigt eftertragtede! Det er en tung Bestilling den, at være Dommer -
gid jeg kunde bytte med en af Stokkemændene! - Da denne Ordets Tjener
fremstilledes for mig paa Thinget, lænket fra Haand til Fod: da tænkte
jeg paa vor Herre, som han stædes for Pilati Domstoel. Og bares det mig
livagtigen for, som min Kjereste - Gud bedre det! hun ligger syg i
Grennaae - som hvidskede hun til mig: "befatte Dig Intet med denne
Retfærdige!" ja, Gud give, han var det! men jeg Øjner endnu ikke den
fjerneste Mulighed. De trende første Vidner bekræftede med oprakte
Fingre deres ganske Udsagn i Forhøret, og det Ord for andet; der blev
Intet taget fra, og Intet lagt til. Og fremstode ydermere trende nye
Vidner, Præstens tvende Karle og Udpigen. De to første havde hiin Dag,
da Mordet skedte, siddet i Borgerstuen, og, da Vinduet stod aabent,
havde de tydeligen hørt Præsten og den Myrdede hæftigen skjændes, og at
den Første havde sagt - ligesom Hyrdeenken og hendes Datter omvandt -
"jeg skal slaae din Hund! Du skal ligge død for mine Fødder." Tilmed
havde de to Gange hørt Præsten true og undsige Niels Bruus. De vandt
endvidere: at Præsten, naar han blev vred, ikke sparede at slaae til
med det første det bedste, der kom ham i Hænderne; og at han saaledes
engang havde slaget sin forrige Dreng med en Tøjrekølle. Udpigen
forklarede: at hun, den samme Nat, som Jens Larsen saae Præsten i
Haugen, havde ligget vaagen, og kunde ikke sove; og havde hun hørt
Døren fra Gangen ud til Haugen knærke, og da hun rejste sig, og keeg
ud, saae hun Præsten i Sloprok og Nathue gaae ud i Haugen. Hvad han
bestilte der, saae hun ikke; men en Timestid efter omtrent, hørte hun
atter Lyden af Haugedøren.

Da Vidnerne vare afhørte, og jeg tilspurgte den ulykkelige Mand, om han
vilde bekjende Gjerningen, eller hvad han i manglende Fald havde at
sige til sit Forsvar, foldede han sine Hænder over sit Bryst, og sagde:
"Saa sandt hjelpe mig Gud og hans hellige Ord! jeg vil tale Sandhed, og
veed jeg med mig selv intet Andet, end hvad jeg allerede tilforn har
bekjendt. Jeg har slaget den Afdøde med Spaden; men ikke anderledes,
end at han derefter kunde løbe fra mig ud af Haugen; hvad der siden er
hændtes ham, eller hvorledes han er kommen til at ligge i min Hauge -
det veed jeg ikke. Hvad Jens Larsen og Pigen vidner om at have seet mig
i Haugen ved Nattetid, enten lyve de det, eller ogsaa er det et
Helvedes Blændeværk. Jeg elændige Menneske haver Ingen til mit Forsvar
her paa jorden; det mærker jeg klarligen. Vil han i Himmelen tie, da
maae jeg bøje mig under hans urandsauelige Villie." Herpaa lod han sit
Hoved og sine Hænder synke, og udgav et dybt Suk.

Mange af de Tilstedeværende kunde ikke holde sig for Graad. Der
begyndte en sagte Mumlen om, at han dog maaskee kunde være uskyldig;
men dette var jo blot en Virkning af Sindets Bevægelse og Medynk. Ogsaa
mit Hjerte vilde gjerne frikjende ham; men Følelsen tør jo ingenlunde
raade over Dommerens Forstand; hverken Medynk eller Had, hverken Gunst
eller Avind skal veje det mindste Gran i Retfærdighedens Skaaler. - jeg
kan efter min Overbeviisning ikke slutte anderledes end som saa: Den
Anklagede haver slaget Niels Bruus ihjel; dog neppelig med Forsæt og
beraad Hu; vel veed jeg, at han har havt den Vane at true dem, han blev
vred paa, "at han nok skulde huske dem det den Dag, de mindst tænkte
derpaa;" men det er mig ikke vitterligt, at han haver mod Nogen opfyldt
sine Trusler. Nu vil ethvert Menneske jo gjerne bjerge Livet, om det
kan, og frelse sin Ære, og derfor vedbliver han sin Benægtelse,
saalænge han formaaer.

Morten Bruus - det er en haard Hals - ond tilforn, og værre nu af Harme
over Broderens Drab, begyndte at tale om Redskaber, der kunde tvinge en
forstokket Synder til Bekjendelse; men det forbyde Gud, at jeg mod
saadan Mand skulde tage Pinebænken tilhjelp. Og hvad er vel den andet
end en Prøvesteen paa legemlig og aandelig Styrke og Svaghed. Den som
mægter at udholde Torturen, og den som bukker under for Samme - lyve
kunne de Begge. En aftvungen Bekjendelse kan aldrig være paalidelig
Sandhed. - Nej, før skulde jeg vige mit Dommersæde, og nedlægge mit
sure Embede.

Ak! min gode fromme Kjereste! Hun er da tabt for mig, hvad denne Verden
anbelanger; jeg elskede hende dog saa inderligt.

Jeg har havt et haardt Pust at udholde. Som jeg sad, og overvejede den
skrækkelige Sag, i hvilken det forestaaer mig at dømme, farer Døren op,
og Præstens Datter - jeg tør vel neppe længere kalde den Kjereste, som
maaskee aldrig vil vorde min Hustrue? - hun styrter ind med udslaget
Haar, kaster sig for mine Fødder, og omfavner mine Knæe. jeg Iøftede
hende op i mine Arme, og vi græd Begge en god Stund, inden Nogen af os
kunde komme tilorde. - jeg blev først Herre over min store Bedrøvelse,
og sagde: "jeg veed, hvad I ville, mit Hjerte! jeg skulde frelse eders
Fader? Ja Gud hjelpe os arme Menneskerl jeg kan jo ikke. Siig mig selv,
hjerte Barn! troer I, at eders Fader er uskyldig?" Hun lagde Haanden
paa sit Bryst, og sagde: "jeg veed det ikke!" og derpaa stak hun atter
i at græde ret bitterligen. ,Begravet ham" sagde hun saa igjen, ,har
han dog neppe; men at Karlen jo er død henne i Skoven af de Slag han
fik, det maae vel være saa, Gud bedre detl" - "Kjere Ven!" sagde jeg,
"Jens Larsen og Pigen saae ham jo i Gangen den Nat." Hun virrede
langsomt med Hovedet, og svarte: "Den Slemme kan have forblindet deres
Øjne." - "Det forbyde vor Herre Jesus," sagde jeg, "at han skulde have
saadan Magt over christne Mennesker!" Nu græd hun atter. "Siig mig
oprigtig" begyndte hun efter et Ophold, "siig mig reent ud, min
Fæstemand! dersom Gud ikke sender anden Oplysning i denne Sag, hvad Dom
vil l fælde?" Hun saae ængstelig paa mig, og hendes Lipper skjælvede.
"Dersom jeg ikke troede" svarte jeg "at enhver Anden vilde være
haardere end jeg, da skulde jeg vige mit Sæde, ja med Glæde nedlægge
mit Embede. Men det tør jeg nu ikke dølge, siden I spørger mig ad; den
mildeste Dom, som baade Gud og Kongen har afsagt, er dog Liv for Liv."
Her sank hun i Knæerne, men rejste sig strax igjen, veeg nogle Trin
baglænds hen fra mig, og raabte ligesom forvildet: "vil I da myrde min
Fader! vil I da myrde eders Fæstemøe? Seer I denne?" - hun traadte
atter fremad, og holdt Haanden med Ringen hen for mine Øjne - "Seer I
denne Fæstensring? hvad sagde min ulykkelige Fader, dengang l satte den
paa min Finger? Jeg giver min Pige i din Barm! Men I, I gjennemborer
min Barm!" - Ak Gud, hvert Ord hun sagde, gjennemborede min. "Sødeste
Barn!" sukkede jeg, "siig ikke saaledes! I kniber mit Hjerte med
gloende Tænger. Hvad vil I, jeg skal gjøre? frikjende den, som Guds og
Menneskenes Lov fordømmer?" Hun taug, og saae til Himmelen. "Eet vil
jeg gjøre" blev jeg ved "er det Uret, da tilregne Herren mig ikke den
Synd! Hør nu, kjereste Barn! gaaer Sagen her tilende, da er hans Liv
forloren; jeg seer ikke nogen Frelse uden i Flugten. Kan I hertil
ophitte noget Raad, da skal jeg lukke mine Øjne og tie. Seer I! jeg
haver strax, saasnart eders Fader blev fængslet, skrevet til eders
Broder i Kjøbenhavn, og vi kunne nu hver Dag forvente ham. Taler saa
med ham, og søg at faae Slutteren til Ven! har I ikke Penge nok, saa
raader I over alt hvad jeg ejer!" Da jeg havde sagt dette, blev hendes
hele Ansigt blussende rødt af Glæde, og hun faldt em min Hals, og
raabte: "Gud lønne Eder for dette Raad! havde vi blot min Broder! da
blev der vel Raad." - ,Men hvor skulle vi hen?" sagde hun atter og slap
mig; "og om vi finde et Fristed i fremmede Lande, saa seer jeg Eder
aldrig mere." Dette sagde hun saa ynkeligt, at mit Hjerte var færdigt
at briste. "Allerkjereste Ven!" raabte jeg: "jeg skal finde Eder, hvor
langt I end fare hen; og ville vore Midler ikke slaae til vor
Underholdning, skulle disse mine Hænder arbejde for os Alle; jeg har
lært i min Ungdom at bruge Øxen og Høvlen." Da blev hun paanye saa
sjæleglad, og kyste mig utallige Gange. Vi bade Begge af ganske Hjerte
til Gud, at han dog vilde lade vort Forehavende lykkes, og saa skiltes
hun fra mig med frejdigt Haab.

Ogsaa jeg begyndte at haabe til det Beste. Men aldrig saasnart var hun
borte, førend tusinde Tvivl opfyldte mit Sind, og alle de
Vanskeligheder, som før syntes mig overvindelige, nu forekom mig som
uhyre Bjerge, dem min svage Haand aldrig vil mægte at flytte. Nej, nej!
af denne Elændigheds Mulm og Mørke veed ikkun han aleneste Vej, for
hvem den sorte Nat er lys som Dagen.

Atter to nye Vidner! de føre neppe noget godt i deres Skjold; thi
Bruusen anmældte dem med en Mine, der ikke huede mig - han har og et
Hjerte saa haardt som Flint, og tilmed fuldt af Gift og Galde. - I
Morgen møde de paa Thinget; jeg er tilmode, som om det var imod mig
selv, de skulle vidne. - Gud styrke mig dog!

Det er forbi - han har bekjendt Alt.

Retten var sat, og Fangen fremført for at høre de nye tilkomne Vidners
Udsagn. De forklarede: "at de den tit omhandlede Nat vare gangne hen ad
den Vej, som løber paa tvers midt imellem Skoven og Præstens Hauge; et
Menneske var da kommen fra Skoven, med en Sæk paa Axelen, og dermed
vandret dem et Stykke forbi ad Haugen til; hans Ansigt kunde de ikke
kjende, da det var skjult af Sækken; men da Maanen skinnede paa hans
Ryg, havde de tydeligen seet, at han var iført en siid grøn Kjole (hans
Sloprok nemlig) og en hvid Nathue; den omvundne Person forsvandt ved
Haugegjerdet." Aldrig saasnart havde den Første aflagt dette
Vidnesbyrd, før Præsten blev i sit Ansigt som Aske, og det var neppe
han med svag Røst kunne fremføre de Ord: "jeg faaer ondt." Man gav ham
en Stoel. Da sagde Bruusen til de omstaaende: "det hjalp paa Præstens
Hukommelse." Denne hørte det ikke; men vinkede ad mig, og sagde: "lad
mig føres tilbage i mit Fængsel! der vil jeg tale med Eder." Det
skedte, som han forlangte.

Vi droge afsted til Grennaae; Præsten kjørte med Slutteren og
Byesvenden, og jeg reed. Da Fængselsdøren blev aabnet stod min Kjereste
og redte sin Faders Seng; paa en Stoel ved Hovedgjerdet hang den
ulykkelige grønne Sloprok. - Min Kjereste gav et Glædesskrig, da hun
saae mig komme; hun troede at Faderen var frikjendt, og at jeg nu selv
vilde udføre ham af Fængslet. Hun kastede hvad hun havde i Hænderne, og
hang sig om hans Hals. Den gamle Mand græd, saa den ene Taare ikke
kunde bie den anden. Han nænnede ikke at sige hende, hvad nu var
passeret paa Thinget; men gav hende nogle Ærinder i Byen, at hun skulle
indkjøbe Allehaande. Før hun gik sprang hun hen til mig, trykkede min
Haand til sit Bryst, og hvidskede: "godt Budskab?" - For at dølge min
Smerte og Forvirring, kyssede jeg hende paa Panden, og sagde: "Kjere!
siden skal l høre hvad der er passeret - veed endnu ikke, om det gjør
stort fra eller til - men henter os nu hvad eders Fader forlanger." -
Hun gik. Ak! Ak! hvilken jammerlig Forandring paa før, da dette
uskyldige Barn levede sorgløs og glad i den muntre Præstebolig, og nu
her udi dette skumle Fængsel med Sorrig og Smerte, ja med idelig Angst
og Bævelse.

"Sæt Eder, Kjere!" sagde han, og satte sig selv paa Sengestokken. Han
foldede sine Hænder i sit Skjød, og stirrede længe mod jorden i dybe
Tanker. Endelig rettede han sig op, og hæftede sine øjne paa mig; jeg
ventede i ængstelig Taushed, som om jeg skulde høre min egen Dom - o
ja, paa en Maade skulde jeg jo ogsaa. - "Jeg er en stor Synder," tog
han tilorde: "hvor stor - det veed Gud; jeg veed det ikke selv. Han vil
straffe mig her, at jeg hisset kan faae Naade og Salighed; ham være
derfor Priis og Ærel" Her lod han til at vinde mere Rolighed og Styrke,
og vedblev som følger:

"Fra min Barndom af, saalænge som jeg kan huske, har jeg altid været
trættekjer, iilsindet og stolt; har ingen Modsigelse kunnet taale; men
stedse været rede at slaae til med Sværd. Dog har jeg sjælden ladet
Solen gaae ned over min Vrede; ej heller baaret Had til noget Menneske.
Allerede som halvvoxen Dreng begik jeg i Hidsighed en Gjerning, der
ofte inderlig har fortrudt mig, og smerter mig endnu hvergang jeg
tænker derpaa: vores Gaardhund, et fromt Dyr, som aldrig gjorde noget
Kræ Fortræd, havde taget min Mellemmad, som jeg havde sat fra mig paa
en Stoel; i min Arrighed sparkede jeg saaledes med min Træskoe til
Hunden, at den døde under ynkelige Skrig og Pinsler. Det var kun et
umælende Dyr; men dog et Varsel for at jeg skulde forgribe mig paa
Mennesker. - Da jeg som Student rejste udenlands, gav jeg mig i unødig
Trætte med en Bursch i Leipzig, fordrede ham ud, og stak ham i Brystet
saa farligt, at han med yderste Nød kunde frelses. Allerede herfor
havde jeg fortjent, hvad jeg nu saa sildigen maae lide; men Straffen
falder nu og med tidobbelt Vægt over mit syndige Hoved - gammel Mand! -
Præst, Fredens Sendebud - og Fader! Ak Gud! ak Gud! der er Saaret endnu
dybest - -." Han sprang op og vreed sine Hænder, saa det knagede i alle
Ledemod. jeg vilde sige Noget til hans Trøst; men vidste Intet.

Da han havde fattet sig lidt, satte han sig atter, og vedblev: "For
Eder, tilforn min Ven, og nu min Dommer, skal jeg nu bekjende en Brøde,
som jeg uden for al Tvivl har begaaet! men som jeg dog ikke er mig
fuldkommen bevidst -' (jeg studsede, og vidste ikke, hvor han vilde
hen, eller om han talte med god Samling; thi jeg havde nu belavet mig
paa en reen og uforbeholden Tilstaaelse) - "forstaae mig ret! og læg
Mærke til min Tale! At jeg har slaget den ulykkelige Karl med Spaden,
det veed jeg, og har frit ud tilstaaet - om det var med Fladen eller
Eggen, kunde jeg i min hæftige Forbittrelse ikke sandse - at han da
faldt, og Iøb bort - see, det er Alt, hvad jeg veed med sandselig
Vished. Resten - Gud bedre det! - har jo fire Vidner seet, nemlig at
jeg hentede Liget, og begrov det; og at det i Gjerningen maae være saa,
er jeg nødsaget til at troe; I skal høre mine Grunde!"

"Tre eller fire Gange tilforn i mit Liv er det vederfaret mig, at jeg
har været Søvngjænger. Den sidste Gang - det kan nu være ni eller ti
Aar siden - skulde jeg den kommende Dag holde en Liigprædiken over en
Mand, som paa en pludselig og elændig Maade var kommen af Dage. jeg var
forlegen for en Text, da de Ord af en Viismand hos de gamle Græker:
"priis Ingen lykkelig, før han døer!" faldt mig ind. At tage en
Hednings Sentents til Text i en christelig Tale, vilde ikke gaae an;
men det forekom mig og, at den samme Tanke med omtrent de sanune Ord
skulde findes et Sted i den hellige Skrivt. Jeg ledte og ledte, og
kunde ikke hitte Stedet. Det var silde, jeg var af andet Arbejde meget
træt; klædte mig derfor af; gik tilsengs, og sov ind. Da jeg om
Morgenen vaagner, og sætter mig til mit Skriverbord, for at vælge en
anden Text, og nedskrive et Udkast til Talen, seer jeg til min store
Forundring, foran mig paa Bordet skrevet med store Bogstaver paa et
Blad Papiir: "Priis Ingen lykkelig, før hans Endeligt kommer! Syrach
det 11te Capitel, 34te Vers;" men ikke dette alene, ogsaa en
Liigprædiken, kort, dog saa vel udarbejdet som nogen; - og alt Dette
med min egen Haand. I Kammeret havde intet Menneske været; thi for
Døren havde jeg indvendig trukket en Skodde, da Laasen var forslidt, og
kunde springe op af sig selv, naar det blæste; gjennem Vinduet kunde
ligesaalidt Nogen være kommen; thi det var om Vinteren, og Rammen
frossen fast til Karmen. Nu vidste jeg, hvo der havde skrevet Prækenen,
ingen Anden, end mig selv; det var dengang kun et halvt Aars Tid siden,
jeg i en saadan synderlig Tilstand om Natten var gaaet ind i Kirken, og
havde hentet et Lommeklæde, som jeg om Aftenen mindedes bestemt at have
ladet ligge i min Stoel bag Alteret. Seer I nu, Kjere! da de tvende
Vidner afgave deres Forklaring idag for Retten, randt mig pludselig
dette mit Søvngjængerie ihu; og tillige mindedes jeg, at Morgenen efter
at Liget var nedgravet havde jeg undret mig over, at finde min Sloprok
ligge paa Gulvet indenfor Døren, da jeg dog hver Aften bestandig hang
den paa en Stoel udenfor min Seng; hvilket indtil dette øjeblik igjen
var gaaet mig af Glemme. Det ulykkelige Offer for min ustyrlige Vrede
maae altsaa være faldet død om i Skoven, og jeg i min drømmende
Tilstand have seet dette, og søgt ham der. Ja, Gud være mig naadig! det
er - det maae være saa."

Her taug han; holdt Hænderne for Øjnene, og græd bitterlig. Men jeg var
yderst forbauset og fuld af Tvivlraadighed. jeg havde stedse troet, at
den Myrdede var død paa Stedet, og begravet der, hvor han faldt;
ihvorvel det syntes mig sært, om Præsten ved Dagen skulde have fuldført
dette Arbejde, uden at Nogen havde mærket det, samt at han dertil
skulde havt Aandsnærværelse nok. Dog - tænkte jeg saa igjen - Nøden har
tvungen ham; han har kun i en Hast løselig bedækket Liget, og siden om
Natten gravet det dybere ned. Nu sige de to sidste Vidner: at de have
seet ham bære en Sæk fra Skoven; det var mig strax højst paafaldende,
og flygtig opstod den Tanke, om ikke dette Vidnesbyrd kunde staae i
Modsigelse med de forrige, og Mandens Uskyldighed derved begynde at
opklare sig. Ak desværre! nu stemmer det Hele alt for godt, og hans
Brøde er udenfor mindste Tvivl. Alene den besynderlige Vending, han
giver Sagen, forundrer mig: at han har begaaet hele Gjerningen, er
vist; men om den sidste og uvæsentligste Halvdeel er udført i vaagen
eller drømmende Tilstand, det er det eneste Uvisse. Præstens Udsagn fra
først til sidst, hans ganske Adfærd bærer Sandhedens Præg, ja for dens
Skyld opgiver han villig sit Liv; dog noget Lidet af Æren kæmper han
maaskee nu for at bjerge? eller - maaskee han ogsaa her er Sandheden
tro? Et saadant Nattegjængerie er ikke uden Exempel, ligesaalidet som
at et Menneske kan løbe saalangt med Ulivs Saar.

Han gik atter nogle Gange hastig op og ned ad Gulvet; derpaa stod han
stille foran mig, og sagde: "I har nu her mellem Fængslets Mure
annammet min Bekjendelse; jeg veed, at eders Mund skal fordømme mig;
men hvad siger eders Hjerte?" - "Mit Hjerte," svarede jeg - det var
knap, jeg for Beklemmelse kunde tale - "mit Hjerte lider usigeligt, og
vilde gjerne briste i dette Øjeblik, naar det derved kunde frelse Eder
fra en skrækkelig og vanærende Død -" (jeg turde jo ikke nævne det
sidste Redningsmiddel, Flugten). - "Det kan I ikke," faldt han hurtigt
ind.- "mit Liv er forbrudt, min Død er retfærdig, og et advarende
Exempel for alle Efterlevende. Men lov mig, at I ikke vil slaae Haanden
af min arme Datter - jeg havde engang tænkt at give hende i din Barm
-!' (her aftørrede han de atter frembrydende Taarer) ~ "dette skjønne
Haab har jeg selv forstyrret; l kan ikke ægte en Misdæders Barn, men
lov mig, at l vil sørge for hende, som en anden Fader!" Med stor
Bedrøvelse og under mange Taarer gav jeg ham min Haand.

"I har vel Intet hørt fra min Søn fornyelig?" tog han igjen tilorde.-
"jeg vil ogsaa haabe, at han bliver uvidende om denne Elændighed til
Alt er forbi - jeg kan ikke taale at see ham." Her skjulte han sit
Ansigt i sine Hænder; vendte sig om, og støttede sin Pande mod Væggen -
han hulkede som et Barn.

Det varede Noget, inden han blev istand til at tale: "Nu Kjere!" sagde
han da, "forlad mig nu! og lad os ikke see hverandre, før i den strænge
Retfærdigheds Huus! Og - viis mig dette sidste Venskab! lad det skee
snart - endnu imorgen! jeg længes efter Døden; thi jeg haaber, for Jesu
Skyld, den skal vorde mig en Indgang til et bedre Liv, end dette
nærværende, der nu ikke har Andet at yde mig, end Kval og Forfærdelse -
gaae, min kjere, medlidende Dommer! lad mig afhente til Thinget
imorgen! og send endnu idag Bud efter Hr. Jens i Aalsøe! han skal
berede mig til Døden - Gud være med Eder!" - Han rakte mig sin Haand
med bortvendt Aasyn; jeg tumlede ud af Fængslet - jeg var som bedøvet,
ja hartad uden Bevidsthed.

Jeg skulde maaskee have redet lige hjem, uden at tale med Datteren, var
hun ikke selv tæt udenfor Fængslet kommen mig imøde. Hun maatte kunne
læse Dødsdommen i mit Ansigt; thi hun blegnede, og greb fat om begge
mine Arme. Hun saae til mig, som om hun skulde tigge sit Liv; spørge
kunde hun ikke, eller torde hun ikke. "Flye! flye! og red eders Fader!"
var det Eneste, jeg mægtede at fremføre.

Jeg kastede mig paa min Hest, og var her hjemme længe før jeg vidste
det. - Altsaa - imorgen!

Dommen er afsagt. Han hørte den med større Standhaftighed, end den
besad, som oplæste Samme. Alle Nærværende, undtagen hans haardnakne
Fjende, udviste ogsaa stor Medlidenhed; nogle hvidskede endog, at den
var streng - ja tilvisse strengt den skiller eet Menneske ved Livet, og
tre foruden ved Livslykke og Sindsro. Den barmhjertige Gud være mig en
naadigere Dommer, end jeg Synder tør være mod mit Medmenneske!

Hun har været her - hun fandt mig paa Sygelejet - der er ingen Redning
længere - han vil ikke flygte.

Slutteren var vunden; Fiskeren, et Sødskendebarn til hendes salige
Moder, havde lovet at føre dem til Sverrig, og havde sin Sejlbaad
tilrede; men den angergivne Synder var ikke til at overtale. Han vil
ikke unddrage sig Retfærdighedens Sværd, forhaabende, at han ved sin og
Jesu Død skal vinde sig en bedre Retfærdighed hisset. - Hun forlod mig
ligesaa trøstesløs, som hun var kommen; men uden et eneste umildt Ord.
- Gud naade hende, Stakkel! hvorledes skal hun overvinde den
forfærdelige Dag? Og her ligger jeg, syg til Legem og Sjæl - kan
hverken trøste eller hjælpe - Sønnen bliver borte.

Farvel! - Farvel mit Hjertes trolovede Brud! farvel for denne usselige
Verden, til vi mødes engang i en bedrel

Snart maaskee; thi jeg føler, at Døden har mig fat - maaskee gaaer jeg
did, førend den, mit grumme Embede tvang mig til at henskikke.

"Farvel, min Hjerteven!" sagde hun jo: "jeg forlader Eder uden Nag; thi
I gjorde kun eders strænge Pligt; men nu farvell for vi sees aldrig
meer." - Hun gjorde Fredens Tegn over mig - Gud skjænke mig dog snart
den evige Fred!

Gud! hvor vil hun hen? hvad har hun isinde? Broderen er ikke kommen -
og imorgen - paa Ravnhøj.

(Her findes Herredsfoged Erik Sørensens Dagbog pludselig afbrudt; men
til denne, ligesaa sandfærdige som skrækkelige Begivenheds nærmere
Oplysning og Fuldstændiggiørelse, anfører herefter den daværende
Nabopræst i Aalsøe hans skrivtlige Optegnelse. Skulde ellers nogen
Læser ville drage disse Actstykkers Ægthed i Tvivl, da tør han dog ikke
tilligemed Indklædningen forkaste det Væsentlige af Historien, som -
desværre! er alt for sand. Sagnet, som endnu stedse i hele Omegnen
levende vedligeholder sig, lægger ydermere til: at just denne tragiske
Begivenhed gav Anledning til, at Delinqventsager for Eftertiden blive
foretagne ved alle Instantserne; Lovkyndige maae vel da kunne fastsætte
TidsPunctet for Samme).

                     B. Aalsøe Præstes Optegnelser

                     B. Aalsøe Præstes Optegnelser

I min Embedstids det syttende Aar tildrog sig her i Nabolauget den
Begivenhed, som betog Alle med Skræk og Forfærdelse, og geraadede vor
gejstlige Stand til stor Tort og Blusel, idet Præsten i Vejlbye, den
vellærde Hr. Søren Qvist, udi Vrede slog sin Tjenestekarl død, og
begrov ham derpaa om Natten i sin Hauge. Han blev efter foregaaende
retlig Undersøgelse overbeviist om denne gruelige Gjerning, saavel ved
Manges Vidnesbyrd som og ved egen Bekjendelse, og derfore dømt til at
have sin Hals forgjort. Hvilken Dom i mange tusinde Menneskers
Overværelse blev exeqveret her paa Aalsøe Mark.

Den Henrettede, hvis Sjælesørger jeg tilforn havde været, forlangte mig
til at besøge sig i Fængslet. Og maae jeg med Sanden sige: at jeg
aldrig haver meddeelt det hellige Sacramente til Nogen mere vel beredt,
angergiven og fuldtroende Christen. Han erkjendte selv med inderlig
Ruelse, at han havde vandret i kjødelig Sikkerhed, og været et Vredens
Barn, hvisaarsag Gud hengav ham i Synd og Sindsforhærdelse, ydmygede
ham dybt, og gjorde ham meget elændig, at han atter kunde oprejses ved
Christo. Han beholdt sin Frimodighed lige til det Yderste, og holdt paa
Retterstedet til det omstaaende Folk en Tale fuld af Kraft og Salvelse,
hvilken han i sine sidste Dage havde udarbejdet i Fængslet, og lært
udenad. Den handlede om Vrede og dens skrækkelige Følger, med bevægelig
Anvendelse, paa ham selv, og den grumme Misgjerning, hvortil Vrede
havde forledt og henrevet ham. Textens Ord vare tagne af jeremiæ
Begrædelses Bog 2 Cap. 6 Vers: "Han har beskæmmet Præsten i sin Vrede."
- Derpaa afklædte han sig, bandt selv for sine Øjne, og knælede med
foldede Hænder; og som jeg havde udtalt de Ord: "vær trøstig, kjere
Broder! idag skalt Du være med Frelseren i Paradiis!" faldt hans Hoved
for Mestermandens Sværd.

Hvad der gjorde ham Døden beedsk, var Tanken om hans tvende Børn, af
hvilke den ældste, Sønnen, var fraværende - som Man troede i Kjøbenhafn
- men, som vi siden erfarede, i Lund; hvorfor han ogsaa først ankom
hertil den samme Aften, som Faderen om Morgenen havde betalt Syndens
Sold. Datteren, som, sig selv og sin Kjereste til ydermere Hjertesorg,
stakket tilforn havde været trogivet til Herredsfogden, tog jeg af
Barmhjertighed i mit Huus, hvor hun mere død end levende blev henbragt
aarle om Morgenen, da hun havde taget Afsked med Faderen, hvem hun med
datterlig Ømhed havde plejet udi Fængselet.

Da jeg kom tilbage fra den tungeste Gang i mit Liv, fandt jeg hende
temmelig rolig og sysselsat med at tilberede den Henrettedes
jordeklæder (thi det var tilladt, at han maatte vorde begravet i
christen jord, dog udi al Stilhed). Hun græd ikke mere; men hun talte
heller Intet. jeg taug ogsaa; thi hvad skulde jeg sige hende? og var
jeg ikke selv bespændt med mørke Tanker?

En Timestid derefter kom min Vogn med Liget, og kort herpaa foer en ung
Mand paa en Hest ind i Gaarden - det var Sønnen. Han kastede sig over
Faderens afsjælede Legeme og derpaa, i Søsterens Arme; begge Sødskende
holdt hverandre længe omfavnede; men ingen af dem kunde faae et Ord
frem.

Om Eftermiddagen lod jeg kaste en Grav ligeudenfor Vaabenhuusdøren til
Aalsøe Kirke; der nedlagdes i den tause Midnatstund de jordiske
Levninger af den forhenværende Præst i Vejlbye. En Sandsteen, hvorpaa
er udhugget et Kors, og som jeg først havde ladet forfærdige til mig
selv, bedækker Graven, og minder enhver Kirkegænger om den Ulykkeliges
dybe Syndefald, og den menneskelige Naturs Fordærvelse, samt om Syndens
eneste Frelse ved Christi Kors!

Næste Morgen vare begge faderløse Sødskende plat forsvundne, og haver
intet Menneske siden kunnet høre eller spørge det Mindste til dem. Gud
maae vide i hvilken Afkrog de have skjult sig selv for Verden.

Herredsfogden skranter bestandig, og troes ikke at leve. jeg selv er
saare betagen af Sorrig og Kummer, og tykkes mig Døden at maatte være
det højeste Gode for os Alle tilhobe.

Gud gjøre imod os efter sin Viisdom og Barmhjertighed.

Herre! hvor urandsagelige ere dine Veje!

I min Embedstids otte og tredivte Aar, og een og tive efter at min
Naboepræst, Hr. Søren Qvist i Vejlbye, var bleven sigtet, dømt og
henrettet for et Mord paa een hans Tjenestekarl, hændte det sig: at en
Stodder kom her i Præstegaarden. Han var en gammelagtig Mand med et
graaagtigt Haar, og gik ved en Krykke. Ingen af Tyendet var just
tilstede, jeg gik derfor selv ud i Kjøkkenet, for at give ham et Stykke
Brød; og spurgte jeg ham da, "hvorfra han var?" Han sukkede og svarte:
"ingensteds fra." Jeg spurgte derpaa om hans Navn; han sukkede atter,
saae sig frygtsom omkring, og sagde: "de har kaldt mig Niels Bruus."
Det foer i mig, og jeg sagde: "det er et grimt Navn; saaledes heed
ogsaa En, der blev slaget ihjel her omkring, for en Snees Aar siden."
Han sukkede endnu dybere, og svarte: "det var ikke saa godt, jeg havde
døet dengang; det har bekommet mig ilde, at jeg rømte ud af Landet."
Haaret rejste sig paa mit Hoved, og jeg tog til at ryste af
Forfærdelse; thi nu tyktes mig, at jeg grandgivelig skulde kjende ham
igjen; tilmed var det, som om jeg saae den livagtige Morten Bruus for
mig, hvem jeg tre Aar iforvejen kastede jord paa. jeg ryggede mig
tilbage, og slog et Kors for mig; jeg tænkte det var et Gjenfærd. Men
han satte sig paa Skorsteensskjødet, og sagde: "Herre Gud, Fa'er! jeg
hører, min Broder Morten er død. Jeg var ved Ingvorstrup; men den nye
Mand gjennede mig væk - lever min gamle Huusbond, Præsten i Vejlbye?" -
Nu faldt det som Skjæl fra mine øjne, og jeg ahnede strax Sammenhængen
i hele den gruelige Historie; men jeg var saa fornummen, at Mælet i
nogle Minutter var mig formeent. "ja" sagde han saa, og beed graadig
paa Brødet, "det var Mortens Skyld Altsammen - men kom Præsten ellers i
Fortred?" - "Niels! Niels!" raabte jeg i mit Hjertes Skræk og Afskye,
"Du har en blodig Synd paa din Samvittighed; for din Skyld har den
uskyldige Mand maatter lade sit Liv for Bøddelens Haand." Brødet og
Kjeppen drattede fra Stodderen, og selv havde han nær segnet om i
Ilden. "Gud forlade Dig, Mortenl" stønnede han, "det meente jeg ikke -
Gud forlade mig min store Synd! - men det er dog vel kun saa, I vil
rædde mig? - jeg har nu vandret herind lige fra langt ude paa hiin Side
Hamborg, og ikke hørt et Ord herom. Der har heller Ingen kjendt mig
førend Fa'er, og jeg ikke aabenbaret mig for nogen Anden; men da jeg
kom igjennem Vejlbye, og spurgte om Præsten var levende, svarede de:
Ja." "Det er den nye" sagde jeg, "men ikke den, som I og jer ugudelige
Broder har skilt ved Livet." Da begyndte han at slaae Hænderne sammen
og hyle og give sig, saa jeg vel mærkede: at han kun havde været et
blindt Redskab i Djævelens Haand; ja jeg begyndte endmere, inderlig at
ynkes over ham. Og tog jeg ham derfor ind med mig i mit Studerekammer,
talte til ham nogle trøstelige Ord, og fik da Irans Sind saavidt i
Rolighed, at han i Stødemaal forklarede og udlagde mig alle Ting i
dette Helvedes Skarnstykke.

Broderen Morten - en Belials Mand - fattede et dødeligt Had til Hr.
Søren i Vejlbye fra den Tid af, han nægtede ham sin Datter til Hustrue.
Saasnart derfor Præsten var bleven skilt ved sin forrige Kudsk, fik han
sin Broder til at lade sig fæste i dennes Sted. "Og pas nu vel paa"
havde han sagt til Niels, "naar Lejlighed falder, saa ville vi spille
den sorte Mand et Puds, og det skal ikke blive din Skade." Niels, som
var stiv og studs af Naturen, og dertil ophidset af Morten, kom snart i
Klammerie med sin Huusbond; og saasnart han havde faaet den første
Tugtelse, glemte han ikke at melde det paa Ingvorstrup. "Lad ham nu
slaae Dig eengang til" havde Morten sagt, "saa skal han faae det
betalt; kom strax til mig, og lad mig det vide!"

Da var det han yppede Kiv med Præsten i Haugen, og Iøb derpaa uden
Ophold til Ingvorstrup. Brødrene mødtes udenfor Gaarden. Niels fortalte
det Passerede. "Har Nogen seet Dig paa Vejen herhid?" spurgte Morten;
Niels meente nej. "Saa skal vi," sagde Morten, "jage ham en
Forskrækkelse ind, han ikke skal forvinde de første fjorten Dage." Nu
blev Niels ført hemmelig ind paa Gaarden, hvor han holdt sig skjult til
Aften. Saasnart Alle vare til Ro, gik de samlede hen til et trebundet
Markeskjæl, hvor der tvende Dage tilforn var nedgravet Liget af en Karl
paa Niels's Alder Størrelse og Udseende. (Han havde tjent paa
Ingvorstrup' og der hængt sig selv, som der mumledes om, af Desperation
over Bruusens tyranniske Behandling og Trusler; hvorvel Andre sagde,
det var af Kjerestesorger.) Dette Liig grove de op igjen, hvor nødig
end Niels vilde; men Broderen tvang ham - og slæbte det hjem til
Gaarden; thi det var tæt derved. Nu maatte Niels afføre sig alle sine
Klæder, dem Liget, Stykke for Stykke, igjen iklædtes; endogsaa en
Ørenring blev taget med. Derpaa gav Morten den Døde et Hug over
Ansigtet med en Spade, og eet i Tindingen, og forvarede ham saa i en
Sæk til næste Aften. Da bar de Sækken til Skoven, som ligger tæt ved
Vejlbye.

Niels havde vel flere Gange adspurgt Broderen, hvad han havde isinde,
og hvad alle disse Anstalter skulde til; men denne havde bestandig
svaret: "det behøver Du ikke at kjære Dig om - det faaer at være min
Sag." I Skoven siger Morten til ham: "nu skal Du hente mig een af
Præstens daglige Kjoler, helst den lange grønne, jeg har seet ham gaa
med om Morgenen!" Niels svarede: "det tør jeg ikke, for de hænge i hans
Sovekammer." - "Saa tør jeg selv" siger Broderen; "og gaae nu din Vej,
og kom her aldrig meer! her har Du en Pung med hundrede Daler. De holde
vel ud, til Du kan faae Dig en Lejlighed i Sønden, men langt borte!
hører Du! hvor Ingen kjender Dig. Giv Dig et andet Navn, og sæt aldrig
din Fod mere paa dansk Grund. Gaae om Natten, og hæl Dig i Skoven om
Dagen; og her er Madposen, jeg tog med fra Gaarden; den kan føde Dig,
til Du kommer ud af vor Konges Landemærker. Skynd Dig nu, og kom her
ikke igjen, saafremt Du har Dit Liv kjert."

Niels adlød, og dermed skiltes Brødrene ad, ej heller saae de hverandre
siden fra den samme Dag af. - Den Rømte havde døjet meget Ondt i
fremmede Lande, var bleven hværvet til Soldat, havde tjent i mange Aar,
og været i Krig, hvor han mistede sin Førlighed. Fattig, svag og ussel
fik han isinde at søge sin Fødestavn, og havde under megen Nød og
Besværlighed fægtet sig igjennem.

Saaledes Iød i Korthed det fatale Menneskes Beretning, om hvis
Sandfærdighed jeg desværre ikke kunde bære Tvivl. Og blev det mig
altsaa klart, hvorlunde min ulykkelige Medbroder var falden som et
Offer for den nedrigste Ondskab, for sin Dommers og for Vidnernes
Forblendelse, og for sin egen lettroende Indbildningskraft! Ak! hvad er
dog et Menneske, at det tør opkaste sig til Bloddommer over sin Lige?
Hvo tør dog sige til sin Broder, Du est skyldig at døe? Kun Gud hører
Hævnen til; kun den, som giver Livet, tør alene give Døden. Han lønne
Dig nu ogsaa hisset for den bittre Martyrdød, Du her maatte lide, med
det evige Livs uendelige Glæde!

Jeg fandt mig ikke beføjet til at angive den sønderknuste og angergivne
Synder, saameget mindre som Herredsfogden endnu levede, hvem det vilde
være en Grusomhed at oplyse om hans skrækkelige Vildfarelse, før han
vandrede heden, hvor Alt det skal komme for Lyset, der endnu er skjult
for vore øjne. - Jeg stræbte derfor langt hellere at yde den
Tilbagevendende Religionens Trøst, og formanede ham dernæst paa det
alvorligste til at fordølge sit Navn og den hele Begivenhed for alle
Mennesker. jeg lovede ham paa dette Vilkaar Huuslye og Pleje hos min
Broder, som boer i en langtfraliggende Egn.

Næste Dag var en Søndag. Da jeg sildig mod Aften kom hjem fra mit
Annex, var Stodderen borte; men inden det blev Aften den følgende Dag,
var Tildragelsen bekjendt over hele Nabolauget. Dreven af sin urolige
Samvittighed havde han iiet afsted til Rosmus, og fremstillet sig som
den rette Niels Bruus for Herredsfogden og alt Tyendet i Gaarden.
Herredsfogden fik en Rørelse, og døde inden Ugens Ende; men Niels Bruus
fandtes Tirsdag Morgen liggende død udenfor Aalsøe Kirkedør, paa den
salige Søren Qvists Grav.

